Azimua

Azimua, arba Ninazimua, – deivė Mesopotamijos mitologijoje, laikyta Ningišzidos sutuoktine.

 Dievavardis 
Pirminė dievavardžio forma – Ninazimua, paliudyta Trečiosios Ūro dinastijos laikotarpiu datuojamuose šaltiniuose. Vėliau NIN ženklas dažniausiai būdavo praleidžiamas. Forma Ninazimua paliudyta bent viename teoforiniame asmenvardyje – Geme-Ninazimua.

Wilfred G. Lambert iškėlė mintį, kad galima deivės vardo dėmens a-zi interpretacija – „gyvybės vanduo“.

 Vieta panteone 
Azimua laikyta Ningišzidos žmona. Visgi būta įvairių tradicijų. Dievų sąrašas An = Anum jo žmona įvardija ne tik Azimuą, bet ir Ekurritum (niekur kitur toks jos vaidmuo nepaliudytas), o kiti šaltiniai žmona linkę įvardyti Geštinaną, tapatinamą su Belet-Seri. Kai kuriais atvejais Azimua ir Geštinanna / Belet-Seri būdavo supinamos viena su kita, pvz., Lagašo valdovo Gudėjos įrašuose. Dievų sąraše iš Sūzų abi laikomos dviem tos pačios dievybės vardais, Ningišzidos žmona ir Dumuzio seseria. Anot Wilfred G. Lambert, Azimuos vardas kai kada galėjo būti ir tiesiog Geštinanos titulas – tais atvejais, kai šioji laikyta Ningišzidos žmona.

Belet-Seri taip pat galėjo būti kitų deivių epitetas: Ašratum, Amuru žmonos, arba jos atitikmens šumerų mitologijoje Gubaros, dėl to bent vienu atveju Amuru ir Ningišzida susipynė, o pirmasis susietas su Azimua.

Azimua galėjo būti požemio pasaulio raštininkė, šis vaidmuo taip pat buvo priskiriamas Geštinanai.

 Kultas 
Tikėtina, kad ankstyviausias Azimuos paminėjimas – ankstyvojo dinastinio laikotarpio tekstas iš Faros, tačiau vardas išlikęs ne visas. Dar vienas toks abejotino tikrumo ankstyvas įrašas – Zame himnas iš Abu Salabicho, tačiau, kaip atkreipia dėmesį Dina Katz, kadangi šiame tekstyne neminimas Ningišzida, Azimuos paminėjimas būtų neįprastas.

Deivė garbinta Ūre, kur stovėjo jai skirta šventykla, ir Umoje.

 Mitologija 
Ninazimua figūruoja mite Ningišzida ir Ninazimua, kur aprašoma, kaip deivė susižino su kuriam laikui mirusiu vyru. Ningišzida ir Ninazimua primena kitus mitus, kurių tema – trumpalaikė dievybės mirtis: Damu ir sesuo, Dumuzis ir seserys, Dumuzis ir Geštinana, Dumuzio sapnas bei Inanos nužengimas. Visgi kol kas neįmanoma visiškai atkurti šio kūrinio siužeto, nes aptikta nedaug kopijų, klaidų galėjo įvelti perrašinėtojai, esama ir kitų problemų.

 Išnašos 

 Šaltiniai 









Kategorija:Mesopotamijos deivės